钦定古今图书集成/理学汇编/文学典/第061卷 > 高越
## 钦定古今图书集成/理学汇编/文学典/第061卷 > 高越

按马令《南唐书》本传：“越，燕人也。少举进士，清警有才
思，文价蔼于北土。时威武军节度使卢文进有女，美
而慧，善属文，时称女学士。越闻而慕焉，往谒文进，文
进以妻之。晋高祖即位，文进南奔，越与之俱来。初投
鄂帅张宣，久不见知。越以鹰诗诮之曰：‘晴空不碍摩
天翮，未肯平原浅草飞’。遂至广陵，烈祖爱其词学。时”
齐国立制，凡祷祠燕饯之文，越多为撰之。烈祖受禅，
累迁礼部员外、中书舍人。保大中，诸将取潭、衡，举朝
称庆。越谓“潭、衡一时之凶乱，取之甚易，观诸将之才，
善守为难。”既而进兵于衡，遂杀子建期。进攻潭州，边
镐遁归，诸郡皆降，举无遗策。是时，越与江文蔚俱以
辞赋知名，故江、淮士者品论人物，皆“以越为首称。”
按陆游《南唐书》本传：“高越，字冲远，幽州人。精词赋，有
名燕赵间。卢文进镇上党，具礼币致之，初以客从，及
文进徙安州，越又从之，遂为其掌书记。文进仲女，有
才色，能属文，号女学士，因以妻越。文进奔吴，亦与俱
行。吴以为秘书郎。烈祖受禅，迁水部员外郎，改祠部、
浙西营田判官。与江文”蔚俱以能赋擅名江表，时人
谓之“江高。”保大初，文进卒，有欲倾其家者，越上书讼
之，出为蕲州司事参军，语在《文进传》。就迁军事判官，
与隐士陈曙为物外交，淡然不志荣利。久之，仍徙广
陵令，还判吏部，历侍御史、知杂，元帅府掌书记，起居
郎、中书舍人。淮南交兵，书诏多出越手，援笔立成，词
采温丽。元宗以为称职，不徙官者累年。后主立，始迁
御史中丞、勤政殿学士、左谏议大夫，兼户部侍郎，修
国史。卒，年六十二，谥曰穆。贫不能葬，后主为给葬费，
世叹其清。兄子远。

按《南唐近事》：高越，燕人也，将举进士，文价蔼然，器宇
森挺，时人无出其右者。鄂帅李公贤之，待以殊礼，将
妻以爱女。越窃谕其意，因题鹰一绝于屋壁云：“雪爪
星眸众鸟归，摩天专待振毛衣。虞人莫谩张罗网，未
肯平原浅草飞。”遂不告而去。后范阳王卢文进纳之
为婿，与王南归烈祖，累居清显，终礼部侍郎，与江文
蔚俱以词赋著名，故江南士人言“体物”者，以“江高”为
称首焉。